༄༅། །རྣལ་འབྱོར་རྒྱུད་ཀྱི་དམ་པའི་ཆོས་བྱུང་བའི་ཚུལ་ལེགས་པར་བཤད་པ་ཡོ་ག་ཆོས་ཀུན་གསལ་བའི་ཉིན་བྱེད་ཅེས་བྱ་བ་བཞུགས་སོ།། རྒྱ་གར་སྐད་དུ། ས་དེ་བ་ཛ་གངྒུ་རུ་བྷ་དྲ་བྷཊྚ་ར་ཀ་ཙཀྲ་ན་ཐ་གུ་རུ་ཏྲི་ཙ་བྷ་ག་ཝན་བཻ་རོ་ཙཱ་ན་པ་དེ་མ་མི་དཻ་ཧ་ཝནྨ་ཏི་བྷིཀཱ་བནྡ་ན་ཀྲྃ་ཏྃ། བོད་སྐད་དུ། ལྷ་དང་བཅས་པའི་འགྲོ་བའི་བླ་མ་རྗེ་བཙུན་འཁོར་ལོའི་མགོན་པོ་བླ་མ་གསུམ་དང་བཅོམ་ལྡན་འདས་རྣམ་པར་སྣང་མཛད་ཞབས་ལ་བདག་ལུས་ངག་ཡིད་གསུམ་གུས་པས་འདུད་པར་བགྱིའོ། །གང་ལ་གང་འདུལ་འགྲོ་བའི་དོན་མཛད་སྤྲུལ་པའི་སྐུ། །ཀུན་ཁྱབ་སྲིད་དང་ཞི་བའི་བདག་པོ་རྡོ་རྗེ་སེམས། །དེ་དང་དབྱེར་མེད་བདག་ལ་བཀའ་དྲིན་མཉམ་མེད་པའི། །འཇམ་དབྱངས་མཆེད་དང་རྗེ་བཙུན་མུས་པ་ཆེན་པོ་རྒྱལ། །རྒྱུད་རྒྱལ་སྨྲ་བའི་དབང་ཕྱུག་བསྡུ་པར་བྱེད་པོ་དང་། །དེ་ཉིད་འཕགས་ཡུལ་རྒྱས་མཛད་སློབ་དཔོན་རྣམ་པ་གསུམ། །གངས་རིའི་ཁྲོད་འདིར་ལྷ་ཡི་སྐད་ལས་བསྒྱུར་མཛད་པའི། །བཀའ་དྲིན་མཉམ་མེད་ལོ་ཆེན་མཆོག་རྣམས་ཕྱག་གི་གནས། །ཁ་བ་རི་བའི་བསོད་ནམས་ཞིང་དུ་ལེགས་བྱོན་པའི། །ཕྱི་དར་བསྟན་པའི་གསལ་བྱེད་ཀུན་གྱི་གཙུག་གི་རྒྱན། །ས་སྐྱའི་བླ་ཆེན་ཡབ་སྲས་བརྒྱུད་པར་བཅས་རྣམས་དང་། །གང་གི་བསྟན་འཛིན་མཁས་གྲུབ་རིམ་པར་བྱོན་ལ་འདུད། །ཁྱད་པར་སྙིགས་དུས་བསྟན་པའི་གསལ་བྱེད་མཆོག །སྔགས་འཆང་བླ་མ་ཀུན་དགའ་རིན་ཆེན་ཞེས། །ཅི་མཛད་བསྟན་དང་འགྲོ་བའི་དོན་གྱུར་པའི། །ངོ་མཚར་སྤྲུལ་པའི་ཟློས་གར་ཁྱོད་གཅིག་བསྔགས། །བདག་ཀྱང་སྐྱེས་ཆེན་ཁྱེད་སྐུ་ཅི་འདྲ་བའི། །སྐུ་ཚེ་ཚད་དང་འགྲོ་ལ་གཞན་ཕན་དང་། །ཐུགས་སྲས་བསྐྲུན་ཚུལ་བསྟན་པའི་རྒྱུན་ལ་སོགས། །དེ་འདྲ་ཁོ་ནར་འགྱུར་བར་བྱིན་གྱིས་རློབས། །དེ་ལྟར་རྩ་བརྒྱུད་བླ་མའི་ཚོགས་རྣམས་ལ། །དང་འདོད་ཡིད་ཆེས་དད་པས་དགེ་ལེགས་ཀྱི། །ཚིག་གི་མཆོད་བརྗོད་འདོད་དོན་གསོལ་བཏབ་ནས། །སྔོན་མེད་ངོ་མཚར་ལེགས་བཤད་འཆད་ལ་སྤྲོ། །རྣལ་འབྱོར་རྒྱུད་ཀྱི་དམ་ཆོས་བྱུང་བའི་ཚུལ། །ཧ་ཅང་རྒྱས་དང་བསྡུས་མིན་འཚམས་པའི་ངག །ཡོ་ག་ཆོས་ཀུན་གསལ་བའི་ཉིན་བྱེད་འདི། །བསྟན་དང་འགྲོ་ལ་ཕན་ཕྱིར་འདིར་སྤེལ་ལོ། །ཞེས་མཆོད་པར་བརྗོད་ཅིང་འདོད་པའི་དོན་ལ་གསོལ་བ་གདབ་པ་དང་རྩོམ་པར་དམ་བཅའ་བའི་ཚིག་སྔོན་དུ་བཏང་ནས། འདིར་རྣལ་འབྱོར་རྒྱུད་ཀྱི་དམ་པའི་ཆོས་བྱུང་བའི་ཚུལ་ལེགས་པར་བཤད་པ་ཡོ་ག་ཆོས་ཀུན་གསལ་བའི་ཉིན་བྱེད་ཅེས་བྱ་བ་འདི་འཆད་པ་ལ། སྤྱི་དོན་རྣམ་པ་བཞི་སྟེ། རྣལ་འབྱོར་རྒྱུད་སྟོན་པས་ཇི་ལྟར་གསུངས་ཤིང་བསྡུ་པ་པོས་ཇི་ལྟར་བསྡུས་པའི་ཚུལ། རྣལ་འབྱོར་རྒྱུད་ཀྱི་སྒྲ་དོན་དང་དབྱེ་བ་བསྟན་པ། རྣལ་འབྱོར་རྒྱུད་འདི་མི་ཡུལ་དུ་དུས་ནམ་བྱུང་བའི་ཚུལ། རྣལ་འབྱོར་རྒྱུད་ཀྱི་ལམ་སྲོལ་ཇི་ལྟར་དར་བའི་ཚུལ་ལོ། །དང་པོ་ནི། སྤྱིར་བསམ་གྱིས་མི་ཁྱབ་པའི་ཡོན་ཏན་དུ་མ་དང་ལྡན་པའི་སྟོན་པ་ཡང་དག་པར་རྫོགས་པའི་སངས་རྒྱས་དེ་ཉིད་ཀྱིས་གདུལ་བྱ་སྣ་ཚོགས་པའི་དོན་དུ། ཆོས་ཀྱི་ཕུང་པོ་བསམ་གྱིས་མི་ཁྱབ་པ་ཞིག་གསུངས་ཀྱང་། བསྡུ་ན་རྒྱུ་མཚན་ཉིད་ཀྱི་ཐེག་པ་དང་། འབྲས་བུ་གསང་སྔགས་ཀྱི་ཐེག་པ་གཉིས་སུ་འདུས་ཏེ། མདོ་སྡེ་གདམས་ངག་འབོག་པའི་རྒྱལ་པོ་ལས། འདྲེན་པས་ཐེག་པ་གསུམ་པོ་དག །བཅོམ་ལྡན་ངེས་པར་གསུངས་ལགས་ན། །རྒྱུ་འབྲས་ལྷུན་གྲུབ་ཏུ་སྤྱོད་ཅིང་། །སངས་རྒྱས་གཞན་ནས་མི་འཚོལ་བའི། །ངེས་པའི་ཐེག་པ་ཅིས་མ་གསུངས། །ཞེས་ཞུས་པ་དང་། རྒྱུ་ལ་མོས་པ་རྒྱུ་ཆོས་ཀྱི། །འཁོར་ལོ་རབ་ཏུ་བསྐོར་བྱས་ནས། །རྡོ་རྗེ་ཐེག་པའི་ཉེ་ལམ་ཞིག །མ་འོངས་དུས་ན་འབྱུང་བར་འགྱུར། །ཞེས་གསུངས་པས་སོ། །དེ་ལྟར་གཉིས་ཀྱི་ནང་ནས་འདིར་ཕྱི་མ་སྟེ། དེ་ལ་ཡང་རྒྱ་བོད་ཀྱི་པཎ་གྲུབ་སོ་སོའི་བཞེད་པའི་རྒྱུད་སྡེའི་དབྱེ་སྒོ་གཉིས་དང་། གསུམ་དང་། བཞི་དང་། ལྔ་དང་། དྲུག་ཏུ་དབྱེ་བ་ལ་སོགས་པ་མང་དུ་ཡོད་པའི་ནང་ནས། འདིར་སློབ་དཔོན་སྒེག་པའི་རྡོ་རྗེས་སྔགས་དོན་རྣམས་གཟིགས་པས། རྣལ་འབྱོར་སྤྱོད་དང་བྱ་དབྱེ་བས། །ཤེས་རབ་ཕ་རོལ་ཕྱིན་པའི་ཚུལ། །ཞེས་གསུངས་པ་ལྟར། བྱ་རྒྱུད། སྤྱོད་རྒྱུད། རྣལ་འབྱོར་གྱི་རྒྱུད་གསུམ་དུ་གསུངས་པའི་ཕྱི་མ་རྣལ་འབྱོར་རྒྱུད་ཀྱི་དམ་པའི་ཆོས་བྱུང་བའི་ཚུལ་ཏེ། དེ་ཡང་འོ་ན་རྒྱུད་འདི་ཐོག་མར་སྟོན་པས་གསུངས་པའི་ཚུལ་ཇི་ལྟར་སྙམ་ན། སྟོན་པ་འདིས་དང་པོར་བྱང་ཆུབ་ཀྱི་མཆོག་ཏུ་ཐུགས་བསྐྱེད། བར་དུ་གྲངས་མེད་གསུམ་དུ་ཚོགས་བསགས། མཐར་འོག་མིན་ཆེན་པོར་མངོན་པར་རྫོགས་པར་སངས་རྒྱས་ནས་ཆོས་ཀྱི་འཁོར་ལོ་བསམ་གྱིས་མི་ཁྱབ་པ་ཞིག་བསྐོར་བ་ཡིན་ཞིང་། ཁྱད་པར་རྣལ་འབྱོར་གྱི་རྒྱུད་གསུངས་ཚུལ་ནི། སྟོན་པ་རྣམ་པར་སྣང་མཛད་གནས་འོག་མིན་ལྷའི་རྒྱལ་པོའི་གཞལ་ཡས་ཁང་ན་བྱང་ཆུབ་སེམས་དཔའི་འཁོར་དུ་མས་བསྐོར་བ་ན་རྩ་བའི་རྒྱུད་དེ་ཉིད་བཅུའི་བདག་ཉིད་འདུས་པ་དུམ་བུ་བཞི་པ་དང་། གླེགས་བམ་དེ་ཉིད་དང་འབྲེལ་བའི་རྒྱུད་ཕྱི་མ་དང་། ཕྱི་མའི་ཕྱི་མ་རྣམས་གསུངས་སོ། །དེ་ནས་སླར་ཡང་སྤྲུལ་བཤད་མཛད་ཚུལ་ནི། ལོངས་སྐུ་རྣམ་སྣང་འོག་མིན་གྱི་གནས་ལས་བསྐྱོད་པར་མི་མཛད་པས། རྣམ་སྣང་སྤྲུལ་སྐུ་རི་རབ་ཀྱི་རྩེ་མོ་ཁང་བརྩེགས་རྡོ་རྗེ་རིན་པོ་ཆེ་ལས་བྱས་པར་བྱོན་ནས། དེ་བཞིན་གཤེགས་པ་ཐམས་ཅད་དུ་བྱིན་གྱིས་བརླབས་ཏེ། བྱང་ཆུབ་སེམས་དཔའི་ལུས་སེང་གེའི་གདན་དུ་སྤྲུལ་པ་ལ་ཞལ་བཞི་པར་བསྟན་ཏེ་བཞུགས་ཤིང་། ཕྱོགས་བཞིར་མི་བསྐྱོད་པ་ལ་སོགས་པ་བཞི་ཡང་སོ་སོ་ནས་དེ་བཞིན་གཤེགས་པ་ཐམས་ཅད་དུ་བདག་ཉིད་ཀྱིས་བྱིན་བརླབས་ཏེ། གླང་པོ་ཆེ་ལ་སོགས་པའི་གདན་གྱི་སྟེང་དུ་བཞུགས་སོ། །དེ་ནས་རྣམ་སྣང་གིས་སེམས་དཔའ་བཅུ་དྲུག་སྒོ་བདུན་བདུན་གྱིས་སྤྲུལ། མི་བསྐྱོད་པ་ལ་སོགས་པ་བཞིས་སེམས་མ་རྡོ་རྗེ་མ་ལ་སོགས་པ་བཞི་དང་། ཡང་རྣམ་སྣང་གིས་སྒེག་མོ་ལ་སོགས་པ་བཞི་དང་། མི་བསྐྱོད་པ་ལ་སོགས་པ་བཞིས་བདུག་པ་མ་ལ་སོགས་པ་བཞི་དང་། ཡང་རྣམ་སྣང་གིས་ལྕགས་ཀྱུ་ལ་སོགས་བཞི་སྤྲུལ་ཏེ། རྣམ་སྣང་གིས་དེ་བཞིན་གཤེགས་པ་ཐམས་ཅད་བསྡུས་ནས། དེ་རྣམས་ཀྱིས་སྤྲུལ་པའི་དཀྱིལ་འཁོར་གྱི་ལྷ་ཚོགས་ལ་མཆོད་བརྗོད་བྱས་ཏེ། དེ་ཐམས་ཅད་རྣམ་སྣང་གི་ཐུགས་ཁར་བཞུགས་ཏེ། དེ་ནས་ཐུགས་ཁ་ནས་དེ་བཞིན་གཤེགས་པ་རང་རང་གི་འཁོར་དང་བཅས་པ་བྱུང་ནས་སྤྲུལ་པ་རྣམས་ལ་ཐིམ་སྟེ་མཆོད་བརྗོད་མཛད། དེ་ནས་རྣམ་སྣང་དང་རྣམ་སྣང་ཆེན་པོ་ཐོབ་པའི་ཐབས་ཏིང་ངེ་འཛིན་གསུམ་བསྟན་ནས། ཐབས་དེ་ལ་འཇུག་པའི་རྒྱུར་དཀྱིལ་འཁོར་དུ་འཇུག་ཅིང་དབང་བསྐུར་བའི་ཆོ་ག་དགོས་པས། དེ་བཞིན་གཤེགས་པ་ཐམས་ཅད་འདུས་ནས་རྡོ་རྗེ་སེམས་དཔའ་ལ་མཚན་བརྒྱ་རྩས་བསྟོད་ནས། དཀྱིལ་འཁོར་ཆེན་པོ་དམ་པ་ཡིས། །ཆོ་ག་མཆོག་ནི་བཤད་པར་གསོལ། །ཞེས་གསོལ་བ་བཏབ་པས། རྡོར་སེམས་ཀྱི་ཏིང་ངེ་འཛིན་སྔོན་དུ་འགྲོ་བའི་སྒོ་ནས་སློབ་དཔོན་གྱི་ལས་དང་། དཀྱིལ་འཁོར་ཐམས་ཅད་དུ་འཇུག་པའི་ཆོ་ག་དང་། དངོས་གྲུབ་ཀྱི་ཡེ་ཤེས་དང་། ཕྱག་རྒྱའི་ཡེ་ཤེས་ལ་སོགས་པ་ནས་ཕྱག་རྒྱ་བཀྲོལ་བའི་བར་གྱི་རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོའི་ཆོ་ག་རྒྱས་པར་གསུངས་སོ། །དེ་ནས་དེ་བཞིན་གཤེགས་པ་རྣམས་ཀྱིས་ལྷ་མོ་སུམ་ཅུ་རྩ་བདུན་སྤྲོས་མཛད་པ་རྣམས་མཛད། ཕྱག་མཚན་གྱི་གཟུགས་སུ་གྱུར་ནས་དཀྱིལ་འཁོར་ལ་བཀོད་དེ། གཟུངས་དཀྱིལ་སྤྲུལ་ནས་བརྟན་པར་བྱ་བའི་ཕྱིར་རིགས་ལྔས་གཙོ་མོ་ལྔའི་རིག་པ་དང་། རྡོར་སེམས་ཀྱིས་ལྷ་ལྷག་མ་རྣམས་ཀྱི་རིག་པ་གསུངས་ནས་དཀྱིལ་འཁོར་རྒྱལ་མཆོག་གསུངས་ཤིང་། གཟུངས་དཀྱིལ་གྱི་ཆོ་ག་བསྟན། དེ་ནས་རིགས་ལྔས་རང་རང་གི་སྙིང་པོ་དང་། རྣམ་སྣང་གི་ཆོས་དཀྱིལ་སྤྲུལ་ནས། རྡོར་སེམས་ཀྱི་ཆོས་དཀྱིལ་གྱི་བཤད་པ་གསུངས། དེ་ནས་རིགས་ལྔས་རང་རང་གི་ཆོས་དཀྱིལ་རྟེན་བྱེད་ཀྱི་ཏིང་ངེ་འཛིན་ལ་ཞུགས་ནས་རང་རང་གི་སྔགས་གསུངས་ཤིང་རྣམ་སྣང་གིས་ལྷ་མོ་རྣམས་སྤྲུལ་ནས་གནས་སུ་བཀོད་ཆེད་དུ་བརྗོད་དོ། །དེ་ནས་རྡོར་སེམས་ཀྱིས་ཆོས་དཀྱིལ་གྱི་བཤད་པ་གསུངས་སོ། །དེ་ནས་བར་མ་ལ་དགའ་བའི་དོན་དུ་རིགས་བསྡུས་པ་ཕྱག་རྒྱ་བཞིའི་དཀྱིལ་འཁོར་དང་། བསྡུས་པ་ལ་དགའ་བའི་དོན་དུ་ཕྱག་རྒྱ་གཅིག་པའི་དཀྱིལ་འཁོར་རྣམ་སྣང་གིས་སྤྲུལ་ནས་རྡོར་སེམས་ཀྱིས་དེ་དག་གི་ཆོ་ག་ལ་སོགས་པ་བཤད་དེ་དེ་ལྟར་དེ་བཞིན་གཤེགས་པའི་རིགས་ཀྱི་རྒྱུད། སྦྱང་གཞི་སེམས་ཅན་གྱི་ལུས་དང་གཏི་མུག་གི་གཉེན་པོར་རྣམ་སྣང་གཙོ་བོར་གྱུར་པའི་རྡོ་རྗེ་དབྱིངས་ཀྱི་དཀྱིལ་འཁོར་སྟོན་པ་དུམ་བུ་དང་པོ་གསུངས་ལ། དེ་ནས་དེ་བཞིན་གཤེགས་པ་ཐམས་ཅད་དགོངས་པ་གཅིག་ཏུ་བསྡུས་ནས་རྡོར་སེམས་ལ་མཚན་བརྒྱས་བསྟོད་དེ་རྒྱུད་གསུང་བར་གསོལ་བ་བཏབ་པས། རྡོར་སེམས་ཀྱིས། བཅོམ་ལྡན་འདས་དེ་བཞིན་གཤེགས་པ་མ་འཚལ་ཏོ། །ཞེས་གསུངས། ཅིའི་ཕྱིར་མ་འཚལ་ཞེས། བཀའ་སྩལ་པ་དང་། དབང་ཕྱུག་ཆེན་པོ་ལ་སོགས་པ་མ་རུང་པ་རྣམས་སངས་རྒྱས་ཀྱིས་ཀྱང་ཞི་བས་མ་ཐུལ་བ་བདག་གིས་ཇི་ལྟར་བགྱི་ཞེས་ཞུས་པས། རྣམ་སྣང་ཏིང་ངེ་འཛིན་ལ་ཞུགས་པས་སངས་རྒྱས་ཐམས་ཅད་ཐུགས་ཁར་བཅུག་ནས་ཏིང་ངེ་འཛིན་སྔོན་དུ་འགྲོ་བས་ཧཱུྃ་ཞེས་བརྗོད་པས་ཁྲོ་བོ་ཤིན་ཏུ་འཇིགས་པ་ཕྱག་ན་རྡོ་རྗེ་ཐུགས་ཁའི་རྡོ་རྗེ་ལས་བྱུང་སྟེ། མ་རུང་པ་ཐམས་ཅད་བཏུལ་ཏེ་དཀྱིལ་འཁོར་ལ་བཀོད་ནས་ཆེད་བརྗོད་བྱས་སོ། །དེ་ནས་རྣམ་སྣང་གི་ཏིང་ངེ་འཛིན་སྔོན་དུ་འགྲོ་བའི་ཧཱུྃ་བཞི་པའི་སྔགས་བརྗོད་ཕྱུང་བས་ཐུགས་ཁ་ནས་སྔར་གྱི་རྡོར་སེམས་དེ་ཉིད་ཕྱག་རྡོར་ཁྲོ་བོ་ཧཱུྃ་མཛད་དུ་གྱུར་ནས་ཕྱུང་སྟེ། སངས་རྒྱས་འཁོར་བཅས་སྤྱན་དྲངས་ནས་དཀྱིལ་འཁོར་དུ་བཅུག་ཅིང་བཅིངས་ནས་གཅིག་ཏུ་འདུས་ཤིང་ཁྲོ་བོར་གྱུར་ཏེ་རྣམ་སྣང་གི་ཐུགས་ཁར་ཞུགས་ནས་ཆེད་དུ་བརྗོད་དོ། །དེ་ནས་ཐུགས་ཁ་ནས་བྱུང་ནས་བཀའ་ནོད་པ་ལ། རྣམ་སྣང་གིས་ལྷ་ཆེན་པོ་ཁུག་ཅིག་པར་བཀའ་བསྒོས་པས། ཧཱུྃ་མཛད་ཀྱིས་རྡོ་རྗེ་ཞགས་པ་ལ་ལྷ་ཆེན་པོ་འཁོར་བཅས་ཁུག་ཅིག་ཅེས་བསྒོས་པས། ཞགས་པས་ལྷ་ཆེན་པོ་ལ། ཁྱེད་སྟོན་པས་སྤྱན་འདྲེན་མཛད་ཅེས་བོས་པས། དེ་སྐྲག་ཅིང་ཁྲོས་ཏེ། ང་ནི་འཇིག་རྟེན་གསུམ་རྒྱལ་པོ། །ང་ལས་སྟོན་པ་ཞིག་ཡོད་དམ། །ཟེར་བ་ལ། རྡོ་རྗེ་ཞགས་པ་ཁྲོས་པས་ཡན་ལག་ཐམས་ཅད་བཅིངས་ནས་བཀུག་པས། ལྷ་ཐམས་ཅད་འཇིགས་ཤིང་སྐྲག་པ་ན། ལྷ་ཆེན་པོས་སྟོབས་ཤུགས་བསྟན་ནས་ཞགས་པ་བཅད་དེ་བྲོས། དེར་རྡོ་རྗེ་ཞགས་པས་ཧཱུྃ་མཛད་ལ། ལྷ་རྣམས་ཀྱིས་བདག་བཅད་དེ་བྲོས་སོ་ཞེས་ཞུས་པས། ཧཱུྃ་མཛད་ཁྲོས་ཏེ་རྡོ་རྗེ་ལྕགས་སྒྲོག་བཏང་པས་ལྷ་ཆེན་པོའི་ཡན་ལག་ཐམས་ཅད་བཅིངས་ནས་ཆུང་མ་དང་བཅས་པ་བཀུག་པས། ཡང་ལྷ་ཆེན་པོའི་མཐུ་སྟོབས་ཀྱིས་ལྕགས་སྒྲོག་བཅག་ནས་བྲོས་པ་ནས། རྡོ་རྗེ་ལྕགས་སྒྲོག་གིས་བདག་བཅག་ནས་བྲོས་སོ་ཞེས་ཞུས་པས །ཧཱུྃ་མཛད་ཆེར་ཁྲོས་ཏེ་ཧཱུྃ་བཞི་པ་དང་ལྕགས་ཀྱུས་སྔགས་ཀྱི་ལྕགས་ཀྱུ་ལ་བཀའ་བསྒོས་པས། དེའི་དབང་པོ་ལྔ་དང་བཅས་པའི་ལྷ་ཚོགས་ཐམས་ཅད་གཅིག་ཏུ་བསྡུས། ལྕགས་སྒྲོག་གིས་བསྡམས། ཞགས་པས་བཅིངས། ལྕགས་ཀྱུ་གྲངས་མེད་བྱེ་བ་བཅུ་སྤྲུལ་ཏེ་ལྷ་ཐམས་ཅད་ཀྱི་སྤྱི་བོར་ལྕགས་ཀྱུས་བཏབ་ནས་རྡོ་རྗེ་ར་བའི་ཕྱི་རོལ་ཏུ་བཀུག་སྟེ་རྡོ་རྗེ་མེ་འབར་བས་གདུང་བས་དེ་ཐམས་ཅད་འོ་དོད་འབོད་ཅིང་སྨྲེ་སྔགས་འདོན་ནོ། །དེ་ནས་རྡོ་རྗེ་ཧཱུྃ་མཛད་སྙིང་རྗེ་སྐྱེས་ཏེ་དེ་རྣམས་བཅིངས་པ་ལས་བཀྲོལ་ནས། ཁྱེད་རྣམས་དེ་བཞིན་གཤེགས་པའི་བསྟན་པ་ལ་ཞུགས་ལ་ངའི་བཀའ་ཉོན་ཅིག་ཅེས་བཀའ་སྩལ་པས། ལྷ་ཆེན་པོའི་འཁོར་རྣམས་ཀྱིས་བདག་ཅག་གིས་ཇི་ལྟར་བསྒྲུབ་པར་བགྱི་ཟེར་བ་ལ། ཧཱུྃ་མཛད་ཀྱིས་སངས་རྒྱས་ཆོས་དང་དགེ་འདུན་ལ། །སྐྱབས་སུ་འགྲོ་བ་བསྒྲུབ་པར་བྱོས། །ཀུན་མཁྱེན་ཡེ་ཤེས་ཐོབ་བྱའི་ཕྱིར། །གྲོགས་པོ་རྣམས་ཀྱིས་བསྒྲུབ་པར་བགྱིས། །ཞེས་གསུངས་པས། ལྷ་ཆེན་པོ་ཁྲོས་ཏེ། ཀྱེ་གནོད་སྦྱིན་དང་འཇིག་རྟེན་གསུམ་གྱི་བདག་པོ་ཡིན་ན། ཁྱོད་ཀྱི་ངག་ཅིའི་ཕྱིར་ཉན། ཁྱོད་དང་ཁྱོད་ཀྱི་གནས་སྔར་མ་མཐོང་ངོ་ཟེར་བ་ལ། ཧཱུྃ་མཛད་ཀྱིས་དྲག་ཏུ་བཞད་ནས། ང་ནི་གནོད་སྦྱིན་ཐམས་ཅད་བཟའ་བར་བྱེད་པ་སྟེ། མ་རུང་པ་ཁྱོད་དཀྱིལ་འཁོར་དུ་ཞུགས་ལ་ངའི་དམ་ཚིག་ལ་གནས་པར་གྱིས། ཅེས་བཀའ་སྩལ་པས། ལྷ་ཆེན་པོ་ན་རེ། གནོད་སྦྱིན་ཁྱོད་ངས་ངོ་མི་ཤེས། བསྟན་པ་ལ་ཡང་ང་མི་འཇུག ང་འཇིག་རྟེན་གསུམ་གྱི་བདག་པོ་ཡིན་པས་མཐུ་སྟོབས་འགྲན་པར་བྱའོ་ཞེས་ཟེར་ནས། མདུང་རྩེ་གསུམ་གྱི་སྔགས་སྨྲས་པས་མདུང་རྩེ་གསུམ་པ་སྟོང་ཕྲག་གཅིག་སྤྲུལ། དེ་བཞིན་དུ་ཁྱབ་འཇུག་གིས་འཁོར་ལོ། བརྒྱ་བྱིན་གྱིས་རྡོ་རྗེ། གཞོན་ནུས་མདུང་། ཚངས་པས་དབྱུག་ཐོ། ལྷ་གཞན་རྣམས་ཀྱིས་ཀྱང་རང་རང་གི་མཚོན་ཆ་སྟོང་ཕྲག་རེ་སྤྲུལ་ནས་ཆོ་འཕྲུལ་དུ་མ་དང་བཅས་པས་རྡོ་རྗེ་ཧཱུྃ་མཛད་ལ་འཐབ་བོ། །དེ་ནས་ཧཱུྃ་མཛད་ཀྱིས་མཚོན་ཆ་དེ་རྣམས་ལ་བཛྲ་སྦྱར་བའི་སྙིང་པོ་གསུངས་པས་མཚོན་ཆ་རྣམས་དུམ་བུར་བྱས་ནས་སྟོང་པ་ཉིད་དུ་ཐིམ། སྟེང་འོག་ནས་རྡོ་རྗེའི་མེས་རབ་ཏུ་གདུངས་ཏེ། ལུས་ཧྲུལ་པོ་མིའི་ཤ་བཟའ་བ་ཁྱོད། ངའི་བཀའ་ཉོན་ཅིག དེ་ལྟ་མ་ཡིན་ན་ཁྱོད་ཐལ་བར་གཞོམ་པར་བྱའོ་ཞེས་གསུངས་པས། དེས་ང་ཡང་འཇིག་རྟེན་གསུམ་གྱི་བདག་པོ་ཡིན་པས་ཁྱོད་ངའི་བཀའ་ཉོན་ཅིག་ཅེས་ཟེར་རོ། །དེ་ནས་ཧཱུྃ་མཛད་ཀྱིས་བཅོམ་ལྡན་འདས་ལ། ལྷ་ཆེན་པོ་འདི་རང་གི་སྟོབས་ཀྱིས་དྲེགས་ནས་བསྟན་པ་ལ་འདུད་དུ་མི་བཏུབ་པས་ཇི་ལྟར་བགྱི་ཞེས་ཞུས་པས། བཅོམ་ལྡན་འདས་ཀྱི་ཐུགས་ཁ་ནས་ཨོཾ་ནི་སུམྦྷ་བཛྲ་ཧཱུྃ་ཕཊ྄་ཅེས་པ་དང་། ཧཱུྃ་མཛད་ཀྱིས་ཀྱང་ཧཱུྃ་ཞེས་བརྗོད་པས་ལྷ་ཆེན་པོ་འཁོར་བཅས་ཁ་ཕུབ་ཏུ་འགྱེལ་ལོ་ཞེས་རྩ་རྒྱུད་ལས་འབྱུང་ལ། བཤད་རྒྱུད་རྡོ་རྗེ་རྩེ་མོ་ནས། ཧཱུྃ་མཛད་ཏིང་ངེ་འཛིན་ལ་ཞུགས་ནས་དབུའི་གཙུག་ཏོར། མཛོད་སྤུ། ཞལ། ཐུགས་ཁ། ཕྲག་པ། ལྟེ་བ། ཕྱག་ཞབས་ཀྱི་ཚིགས་མཚམས་སོགས་ནས་རྡོ་རྗེ་གཙུག་ཏོར་ལ་སོགས་པའི་ཁྲོ་བོ་མང་པོ་དང་། གཞན་ཡང་བ་སྤུའི་བུ་ཁ་རྣམས་ནས་ཀྱང་ཁྲོ་བོ་དཔག་ཏུ་མེད་པ་རང་རང་གི་སྙིང་པོས་ཕྱུང་སྟེ་ཕྱོགས་ཐམས་ཅད་དུ་སྤྲོས་བསྡུས་ནས་དཀྱིལ་འཁོར་ལ་འ